Tin k-yeẓran d leɣniya... Ɛlaxaṭeṛ nekni s yergazen ur nettwali ara zzyen d sserr, ur ten-id-nettɣenni alamma ɣef tmeṭṭut. Daɣ netta, ama di temdint-nni ideg tella ssleṭna, ama di leɛṛac, ama d win meẓẓiyen ama d win meqqren, ttadren-d Seɛdi ala deg wayen yelhan. Lameɛna, nezwar-d deg wawal : aggur neɣ cehṛayen. Asmi yuɣal ikeččem di temdint, ixuleḍ mkul amkan, yuqem tamusni di mkul ṭṭbeɛ n lɣaci, issemlal-it Ṛebbi d yemcumen-is. Tella kra n terbaɛt akken n yelmeẓ yen, dinna di temdint ccɣel-nsen lleɛb n leqmer. Ad ṭṭfen albeɛḍ n texxamin ad nnejmaɛen deg-s, ttarran-tt din i leqmer deg yiḍ deg wass ; win ara ten-id-iɛanden, yerbeḥ yidsen, mara d-yeffeɣ syin, a ttwaliḍ : ma yerbeḥ yefṛeḥ , yecṛeh wudem-is, ma yexṣer, ad yebɣu ad ineɣ iman-is.